b"\n_START_ARTICLE_\nDonnchadh, jarl av Carrick\n_START_PARAGRAPH_\nDonnchad mac Gillai Brigte eller Duncan fils de Gilbert (= Duncan, s\xc3\xb8nn av Gilbert; d\xc3\xb8d 1250) var den f\xc3\xb8rste mormaer eller jarl av Carrick, et jarld\xc3\xb8mme i Galloway, Skottland._NEWLINE_I 1176 ble Donnchad overlevert til kong Henrik II av England av sin far, Gilla Brigte mac Fergusa av Galloway som gissel for at den engelske kongen skulle sikre seg at Gilla Brigte, lord av Galloway, skulle oppf\xc3\xb8re seg i henhold til hva England \xc3\xb8nsket. Etter at faren d\xc3\xb8de i 1185 overtok hans fetter Lochlann i Donnchads frav\xc3\xa6r de landomr\xc3\xa5dene i Galloway som Gilla Brigte hadde kontrollert. Henrik II fors\xc3\xb8kte \xc3\xa5 hindre overtakelsen p\xc3\xa5 vegne av Donnchads vegne, men ble opptatt med sine egne s\xc3\xb8nners oppr\xc3\xb8r i Frankrike, og i tillegg fikk Lochlann st\xc3\xb8tte fra skottenes konge, Vilhelm I av Skottland._NEWLINE_Etter hvert som hendelsene utviklet seg fikk Lochlann beholde det meste av Galloway, men som kompensasjon ble det opprettet et nytt mormaerd\xc3\xb8mme i omr\xc3\xa5det Carrick som tidligere hadde v\xc3\xa6rt kontrollert av lorden av Galloway. Det var kong Alexander II av Skottland som en gang mellom 1225 og 1330 opprettet mormaerd\xc3\xb8mmet Carrick p\xc3\xa5 den betingelse at Donnchad oppga alle krav i Galloway. Carrick er en anglifisert utgave av creag/carraig' som st\xc3\xa5r for berg eller fjell (rock). Tittelsetet l\xc3\xa5 i Ayrshire._NEWLINE_Donnchad hadde en n\xc3\xa6r allianse med den bemerkelsesverdige anglo-normanniske eventyreren John de Coucy. Denne, som effektivt hadde grunnlagt jarld\xc3\xb8mmet Ulster, hadde lovt Donnchad landomr\xc3\xa5der i Ulster. I 1197 reiste Donnchad selv over til Ulster for \xc3\xa5 sikre seg landene. I et slag mot Hugh de Lacy tapte John de Courcy, men Donnchad fors\xc3\xb8kte uansett \xc3\xa5 forf\xc3\xb8lge sine krav. Da Hugh de Lacy senere fikk kong Johan av Englands raseri mot seg flyktet mange av hans menn til Carrick hvor Donnchad pliktskyldig fikk dem arrestert og overrakt til engelskmennene._NEWLINE_Ett av de aller tidligste landcharter fra slutten av 1100-tallet i klosteret Melrose Abbey nevner Duncan, s\xc3\xb8nn av Gilbert, s\xc3\xb8nn av Fergus, Count av Carrick."